## Odluka Hrvatske agencije za poštu i elektroničke komunikacije urbroj: 376-09-04-01 od 31. prosinca 2009.

### NN 32/2010 (12.3.2010.), Odluka Hrvatske agencije za poštu i elektroničke komunikacije urbroj: 376-09-04-01 od 31. prosinca 2009.

HRVATSKA AGENCIJA ZA POŠTU I ELEKTRONIČKE KOMUNIKACIJE

755

Hrvatska agencija za poštu i elektroničke komunikacije na temelju članka 12. stavka 1. t. 8., članka 18. i članka 93. Zakona o elektroničkim komunikacijama (»Narodne novine« br. 73/08), zbog neplaćanja naknada za uporabu radijskih frekvencija od strane trgovačkog društva Nexcom d.o.o., Zagreb, Trnjanska 45, po službenoj dužnosti, na temelju odluke Vijeća Hrvatske agencije za poštu i elektroničke komunikacije sa sjednice održane 31. prosinca 2010. godine, donosi

ODLUKU

1. Trgovačkom društvu Nexcom d.o.o., Zagreb, Trnjanska 45, oduzimaju se dozvole za uporabu radiofrekvencijskog spektra za sljedeća područja:

– jedinstveno područje koje se sastoji od dvije susjedne županije: Brodsko-posavske i Vukovarsko-srijemske županije,

– jedinstveno područje sastavljeno od pet susjednih županija: Karlovačke, Zagrebačke, Sisačko-moslavačke, Bjelovarsko-bilogorske i Požeško-slavonske županije (regija do 1.000.000 stanovnika),

– područje Primorsko-goranske županije,

– područje Šibensko-kninske županije,

– područje Istarske županije,

– područje Ličko-senjske županije,

– područje Splitsko-dalmatinske županije,

– područje Zadarske županije.

2. Ova odluka objavit će se u »Narodnim novinama« i na internetskim stranicama Hrvatske agencije za poštu i elektroničke komunikacije.

Obrazloženje

Trgovačkom društvu Nexcom d.o.o. je odlukama Vijeća Hrvatske agencije za poštu i elektroničke komunikacije (u daljnjem tekstu: Vijeće HAKOM-a) dodijeljen na uporabu i korištenje radiofrekvencijski spektar za sljedeća područja:

– jedinstveno područje koje se sastoji od dvije susjedne županije: Brodsko-posavske i Vukovarsko-srijemske županije (odluka od 2. listopada 2008. g., klasa: UP/I-344-01/08-01/1363, urbroj: 376-08-11-03)

– jedinstveno područje sastavljeno od pet susjednih županija: Karlovačke, Zagrebačke, Sisačko-moslavačke, Bjelovarsko-bilogorske i Požeško-slavonske županije (regija do 1.000.000 stanovnika) (odluka od 28. studenoga 2008. g., klasa: UP/I-344-01/08-01/948, urbroj: 376-14-08-04)

– Primorsko-goranska županija (odluka od 28. studenoga 2008. g., klasa: UP/I-344-01/08-01/1035, urbroj: 376-14-08-04)

– Šibensko-kninska županija (odluka od 28. studenoga 2008. g., klasa: UP/I-344-01/08-01/1034, urbroj: 376-14-08-04)

– Istarska županija (odluka od 28. studenoga 2008. g., klasa: UP/I-344-01/08-01/1036, urbroj: 376-14-08-04)

– Ličko-senjska županija (odluka od 28. studenoga 2008. g., klasa: UP/I-344-01/08-01/1362, urbroj: 376-08-11-03)

– Splitsko-dalmatinska županija (odluka od 28. studenoga 2008. g., klasa: UP/I-344-01/08-01/1033, urbroj: 376-14-08-04)

– Zadarska županija (odluka od 28. studenoga 2008. g., klasa: UP/I-344-01/08-01/1037, urbroj: 376-14-08-04).

Trgovačkom društvu Nexcom d.o.o. izdani su računi na ime naknade za dodjelu i uporabu radijskih frekvencija za prethodno navedena područja, sukladno Pravilniku o plaćanju naknade za pravo uporabe adresa, brojeva i radiofrekvencijskog spektra (»Narodne novine« br. 154/08, 28/09), te Pravilniku o plaćanju naknada za obavljanje poslova Hrvatske agencije za poštu i elektroničke komunikacije (»Narodne novine« br. 154/08).

Dospijeće plaćanja navedenih računa bilo je 17. lipnja 2009. g., odnosno 18. lipnja 2009. g., koje Nexcom d.o.o. u navedenom roku nije podmirio.

Nexcom-u d.o.o. su izdane dvije opomene za plaćanje navedenih računa, 20. kolovoza 2009. g. i 10. listopada 2009. g.

Podneskom HAKOM-a od 12. studenoga 2009. g., Nexcom d.o.o. je pozvan da dostavi dokaze u uplaćenim naknadama na ime uporabe radiofrekvencijskog spektra za predmetna područja, uz upozorenje da će HAKOM u suprotnom pokrenuti postupak oduzimanja dozvola.

Nexcom d.o.o. je u podnesku od 24. studenoga 2009. g. naveo da nije trenutno u mogućnosti podmiriti predmetne račune u punom iznosu, već da je spreman podmiriti određeni dio predmetnih računa, odnosno pokušati pronaći način plaćanja koji bi bio primjeren okolnostima na snazi u vrijeme izdavanja računa. Dodatno navodi da su predmetne obveze u ovom trenutku preveliko opterećenje za Nexcom d.o.o., ponajprije u svjetlu utjecaja globalne ekonomske krize koja je velikim dijelom značajno utjecala na poslovanje Nexcom-a d.o.o., te smanjila mogućnosti ka operacionalizaciji predviđenih planova u primjeni Wimax mreže i podmirivanju obveza prema određenim smjernicama. Nadalje iznosi kako su trenutne financijske mogućnosti takve da dopuštaju podmiriti obveze za dodijeljene dozvole, a u visini predviđenoj za režim dozvola, a ne koncesija. Smatra da bi sukladno cijelom tijeku i sadržaju dokumentacije koja je pratila izdavanja dozvola trebali podmiriti iznose koji su za sudionike u postupku dodjele dozvola povoljniji, sukladno članku 130. Zakona o elektroničkim komunikacijama (u daljnjem tekstu: ZEK).

S obzirom na to da Nexcom d.o.o. u međuvremenu nije podmirio dospjele obveze, HAKOM je 4. prosinca 2009. g. pokrenuo postupak oduzimanja dozvola za uporabu radiofrekvencijskog spektra za prethodno navedena područja, te je Vijeće HAKOM-a iz razloga neplaćanja propisane naknade za uporabu radiofrekvencijskog spektra, donijelo odluku o oduzimanju dozvola za navedena područja i odlučilo kao u točki 1. izreke.

Navode Nexcoma iz podneska od 24. studenoga 2009. g. Vijeće HAKOM-a je ocijenilo neosnovanima, s obzirom na to da su ZEK-om taksativno propisani uvjeti za donošenje odluke za oduzimanje dozvole za uporabu radiofrekvencijskog spektra, slijedom čega je i donesena ova odluka.

Na temelju članka 14. ZEK-a odlučeno je kao u točki 2. izreke.

Slijedom svega navedenog, Vijeće HAKOM-a je, na temelju članka 12. stavka 1. t. 8., članka 14., članka 18. i članka 93. st. 1. t. 5. ZEK-a, odlučilo kao u izreci.

UPUTA O PRAVNOM LIJEKU

Protiv ove odluke žalba nije dopuštena, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka ove odluke.

Klasa: UP/I-344-01/10-01/38

Urbroj: 376-09-04-01

Zagreb, 31. prosinca 2009.

Predsjednik Vijeća
Miljenko Krvišek, dipl. ing. el., v. r.

Odluka, NN 32/2010-755